



Vedran Babić



Nemir u Nogometnom savezu Splitsko-dalmatinske županije. Ovog vikenda gotovo su svi suci stupili u bojkot. Ne žele dati legitimitet Alojziju Šuprahi, aktualnom predsjedniku županijskog saveza koji se kandidirao za predsjednika Udruge nogometnih sudaca SDŽ i tako se suprotstavio Anti Kušeti, povjereniku suđenja i tajniku Komisije za suđenje koji se prvi kandidirao.- On vjerojatno želi mandat za skupštinu saveza jer bi ova udruga dala tri delegata u skupštini Nogometnog saveza županije - govori nam Kušeta, koji je bio uvjeren da bi na Osnivačkoj skupštini Udruge imao većinu. Ali:- Šupraha mi je rekao da on mora biti predsjednik. Nije bilo nikakve svađe ni zle krvi. Samo je rekao da tako mora biti i na tome je ustrajao. Na to sam ja dao usmenu ostavku na svoje funkcije zbog zaštite dostojanstva.Osnivačka skupština na koncu nije bila niti održana zbog nedostatka kvoruma. Većina je sudaca zauzela Kušetinu stranu i pokrenula bojkot. Utakmice mlađih uzrasta ovog vikenda su odgođene, ali su se seniorske utakmice (1. i 2. ŽNL) normalno odigravale. U pomoć su uskočili suci iz drugih županija, najviše Zagrebačke i Sisačko-moslavačke. Igrale su se i lige početnika, sudili su delegati i bivši suci.- Nogomet se mora igrati, suci moraju suditi. Ovo se mora riješiti sljedećih dana - smatra Kušeta.I trebalo bi se riješiti vrlo skoro. Za ponedjeljak je u poslijepodnevnim satima zakazan sastanak Izvršnog odbora Nogometnog saveza Splitsko-dalmatinske županije.- Nogomet se mora vratiti narodu, treba mu se vratiti dignitet - zaključio je Kušeta.Šupraha nam je, pak, demantirao da je riječ o bojkotu.- Niti jedan sudac službeno nije poslao obavijest da nešto bojkotira ili da ima neke zahtjeve i primjedbe, već su svi poslali isprike da su zauzeti iz raznih razloga ili bolesni. Valjda će netko nešto zatražiti da znamo što se dogodilo.Također nas je uputio na priopćenje koje je objavio na stranicama Saveza. U njemu komentira, kako kaže, dezinformacije glede djelovanja sudačke organizacije županije. Između ostalog stoji:- Nitko, a osobito ne ja kao predsjednik Saveza, nije imao namjeru, niti mogao sukladno postojećoj regulativi, miješati se u rad Komisije sudaca i poslova iz njene ingerencije, a isto tako izjavljujem da ubuduće nemam nikakvih ambicija vezanih za rad u sudačkoj organizaciji dokle god se nalazim na dužnosti predsjednika Saveza.Ovim putem pozivam sve mlade suce da poštuju institucije NSŽSD-e, te da shvate da su, kao dio saveza, servis klubovima i natjecanjima.Požar je ovog vikenda ugašen glede seniora, ali rješenje se u ponedjeljak jednostavno mora naći. Moglo bi biti burno, uz to su sve glasnija šuškanja kako Šuprahina pozicija na čelu Saveza više nije toliko sigurna kao prije. U kuloarima se kao potencijalni Šuprahin nasljednik spominje dr. Zdravko Perko, predsjednik Sloge iz Mravinaca.